Predkladacia správa

Návrh zákona, ktorým sa mení a dopĺňa zákon č. 431/2002 Z. z. o účtovníctve v znení neskorších predpisov a o zmene niektorých zákonov vypracovalo Ministerstvo financií Slovenskej republiky na základe Plánu legislatívnych úloh Ministerstva financií  Slovenskej republiky na rok 2006.
Navrhovaná novelizácia zákona o účtovníctve vyplynula zo zavádzania novej metodiky účtovníctva v štátnej správe a samospráve s cieľom zabezpečiť kompatibilitu systému účtovníctva týchto subjektov verejnej správy so systémami štátov Európskej únie prostredníctvom aplikácie základných princípov Medzinárodných účtovných štandardov pre verejný sektor do národných postupov účtovania a vykazovania.
V súlade s čl. 41 smernice Európskeho parlamentu a Rady 2006/43/ES o štatutárnom audite ročných  účtovných závierok a konsolidovaných účtovných závierok  sa ukladá vybraným účtovným jednotkám  zriadiť výbor pre audit. Súčasne sa dopĺňa obsah výročnej správy v súlade so smernicou Európskeho parlamentu a Rady č. 2004/25/ES o ponukách na prevzatie.
Navrhovanou novelou sa súčasne mení zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a mení zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov.
Návrh zákona nezakladá zvýšené nároky na štátny rozpočet, nebude mať  vplyv na rozpočet obcí a vyšších územných celkov. Povinnosť auditu konsolidovaných účtovných závierok bude potrebné vykryť z bežných výdavkov na príslušný rozpočtový rok.  Návrh zákona  nemá vplyv na zamestnanosť a životné prostredie. Navrhovaná právna úprava bude mať finančný  dopad  na účtovné jednotky, ktoré sú povinné zriadiť výbor pre audit. Predpokladaný finančný vplyv bude odvodený od finančnej náročnosti na vytvorenie a  fungovanie výboru pre audit.
	Návrh zákona je v súlade s Ústavou Slovenskej republiky, zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná s právom Európskej únie a s právom Európskych spoločenstiev.